• SE TKUN IMPLIMENTATA MIŻURA LI ŻŻID IT-TRASPARENZA Ħarġet sejħa biex il-pubbliku jkun rappreżentat madwar il-mejda meta Kunsilli Lokali jkunu qed jaġġudikaw sejħa għall-offerti ta' ċertu kobor. Dan bil-għan li tiżdied it-trasparenza fl-amministrazzjoni lokali. Din hija wiegħda oħra mill-manifest elettorali tal-Partit Laburista u l-ewwel reġjun li se jkun qiegħed jimplimentaha se jkun dak tan-Nofsinhar. Reġjun b'Kunsilli Lokali li fil-maġġoranza tagħhom għandhom tmexxija Laburista. Fis-sejħa, li kienet ippubblikata fl-aħħar jiem, jingħad li "l-Gvern huwa impenjat li l-pubbliku jkun iktar involut u jipparteċipa fil-proċess ta' deċiżjonijiet li fl-aħħar mill-aħħar jolqtu l-komunità fejn jgħix." Huwa għalhekk li tnieda dan il-proġett li għalissa qed ikun meqjus bħala wieħed pilota, għax se jsir għall-ewwel darba. Il-Kunsilli Lokali li jagħmlu parti mir-reġjun tan-Nofsinhar u li se jkunu parti minnu huma Ħal Qormi, Ħaż-Żebbuġ, is-Siġġiewi, Birżebbuġa, il-Gudja, Ħal Għaxaq, il-Ħamrun, Ħal Kirkop, Ħal Luqa, l-Imqabba, il-Qrendi, Ħal Safi, Santa Luċija u ż-Żurrieq. Il-proġett qed ikun fdat lill-Kumitat Reġjonali tan-Nofsinhar li se jimplimentah f' Jannar li ġej flimkien mad-Dipartiment tal-Gvern Lokali. Kull meta Kunsill Lokali joħroġ sejħa għall-offerti kbira, il-Kunsill Lokali jrid jaħtar kumitat ta' aġġudikazzjoni, xi ħaġa li fil-maġġoranza assoluta tal-każi diġà ssir. Iżda issa, minn tal-inqas persuna trid tkun minn fost il-pubbliku. Biex isir dan, kull Kunsill Lokali jrid jaħtar numru ta' persuni li jkunu lesti joqgħodu volontiera biex meta jiltaqa' l-kumitat ipoġġu fuqu bħala osservaturi. Minn dan il-grupp, il-Kunsill għandu jaħtar membru u sostitut għal kull aġġudikazzjoni u dawn jitilgħu bil-polza minn fost dawk li jkunu urew interess u jkunu tniżżlu fil-lista ta' dawk li offrew li jagħmlu dan. Is-sejħa għal dawk li jridu jkunu volontiera tiftaħ għada u n-nomina tista' tinġabar mill-Kunsilli Lokali. Biex iktar tard f'Diċembru, fil-laqgħat tal-Kunsill Lokali, ikunu diskussi u magħżula dawk li applikaw. Dawk kollha fuq ir-Reġistru Elettorali jistgħu japplikaw biex ikunu parti minn din l-iskema. Din se tibda f'reġjun iżda li l-għan hu li mill-iktar fis tkun mifruxa madwar il-pajjiż kollu.